KOMMISSIONENS BESLUTNING af 27. juli 1995 om ændring af bilag I, kapitel 1, til Rådets direktiv 92/118/EØF om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF (Tekst af betydning for EØS) (95/339/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF (1), senest ændret ved akten vedrørende Østrigs, Finlands og Sveriges tiltrædelse, særlig artikel 15, stk. 2, og

ud fra følgende betragtninger:

Ifølge udtalelse fra Den Stående Veterinærkomité er det vigtigt at ændre behandlingernes art og at udvide kravene, så de kommer til at omfatte alle produkter på basis af mælk og colostrum;

af hensyn til retssikkerheden bør bilag I, kapitel 1, til direktiv 92/118/EØF nyaffattes;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Kapitel 1 i bilag I til direktiv 92/118/EØF affattes som angivet i bilaget til nærværende beslutning.

Artikel 2

Denne beslutning anvendes fra den 2. februar 1996.

Artikel 3

Denne beslutning er rettet til medlemsstaterne.

Udfærdiget i Bruxelles, den 27. juli 1995.

På Kommissionens vegne

Franz FISCHLER

Medlem af Kommissionen

(1) EFT nr. L 62 af 15. 3. 1993, s. 49.

BILAG

»KAPITEL 1

Mælk, mælkebaserede produkter og colostrum, ikke bestemt til konsum

For samhandel inden for Fællesskabet med og indførsel af mælk, mælkebaserede produkter og colostrum, ikke bestemt til konsum, gælder følgende betingelser:

1) Enhver beholder, i hvilken produktet transporteres, skal være behørigt mærket med arten af det pågældende produkt.

2) Ethvert vareparti skal være ledsaget efter omstændighederne enten af et handelsdokument, som omhandlet i artikel 4, stk. 2, litra a), sidste led, eller af et sundhedscertifikat som omhandlet i artikel 10, stk. 2, litra c), med angivelse af forarbejdnings- eller behandlingsvirksomhedens navn og registreringsnummer, og varemodtageren skal opbevare dette dokument i mindst et år.

3) Det skal af det i punkt 2 omhandlede dokument eller certifikat fremgå:

a) hvis det drejer sig om colostrum, at mælken eller colostrumet er produceret under betingelser, som giver tilstrækkelig sikkerhed med hensyn til dyresundhed. Disse betingelser skal fastlægges efter proceduren i artikel 18.

b) hvis det drejer sig om mælk eller behandlede eller forarbejdede mælkebaserede produkter, at mælken eller det mælkebaserede produkt er blevet varmebehandlet ved en temperatur på mindst 72° C i mindst 15 sekunder eller har været opvarmet under en tilsvarende kombination af temperatur og tid med mindst tilsvarende opvarmningsresultat og med negativ reaktion for phosphatase, efterfulgt af:

i) hvis det drejer sig om tørmælk/tørmælksprodukter, en tørringsproces

ii) hvis det drejer sig om et syrnet mælkebaseret produkt, en proces, hvorved pH-værdien er blevet sænket og holdt under 6,0 i mindst en time

c) at følgende betingelser er opfyldt, for så vidt angår tørmælk/tørmælksprodukter:

i) der skal efter tørringen være taget enhver forholdsregel med henblik på at undgå kontamination af produktet

ii) det færdige produkt skal være pakket i ny og ubrugt emballage

d) og at det køretøj eller den beholder, som mælken, de mælkebaserede produkter og colostrumet i tilfælde af bulktransport er læsset i for at blive afsendt til bestemmelsesstedet, er blevet desinficeret med et af myndighederne godkendt desinfektionsmiddel.

4) Ud over de i punkt 1, 2 og 3 nævnte betingelser kan indførsel af mælk, mælkebaserede produkter og colostrum, ikke bestemt til konsum, kun godkendes, hvis den finder sted fra sådanne tredjelande eller dele af tredjelande, som er opført på de i artikel 23 i direktiv 92/46/EØF omhandlede lister, og som opfylder betingelserne i artikel 26 i nævnte direktiv. Hvis der konstateres risiko for indslæbning af en eksotisk sygdom eller enhver anden risiko af dyresundhedsmæssig art, kan der efter proceduren i artikel 18 fastsættes supplerende betingelser til beskyttelse af dyresundheden.«